Előterjesztés száma: 378. Előterjesztés száma: 378.

**ELŐTERJESZTÉS**

a Képviselő-testület

2013. év november hónap 20. napján tartandó ülésre

**Előterjesztés tárgya: Döntés a Klebelsberg Intézményfenntartó Központ és Fót Város Önkormányzata közötti pénzügyi kötelezettségek rendezéséről**

**Előterjesztő:** Pozderka Gábor alpolgármester

**Készítette:** Juhász Andráspénzügyi és adóügyi osztályvezető

**Jogi, törvényességi szempontból ellenőrizte:** Chrobák Zoltánné dr. jegyző

**Pénzügyi, gazdasági szempontból ellenőrizte:** Juhász András pénzügyi és adóügyi osztályvezető

**Egyeztetve, tájékoztatva:** KLIK Dunakeszi Tankerület

**Tárgyalja:** PFB, JÜSZB, EEB

**Javasolt meghívott:** Eich László tankerületi igazgató

A határozati javaslat elfogadásához minősített többség nem szükséges.

Az előterjesztés zárt kezelését nem kérjük.

**Tisztelt Képviselő-testület!**

Eich László, a Klebelsberg Intézményfenntartó Központ Dunakeszi Tankerületének Igazgatója azzal a kéréssel kereste meg (ld: 1. sz. melléklet) Fót Város Önkormányzatát, hogy a Fóti Népművészeti Szakközép,- Szakiskola-és Gimnázium 2012. évi működési célú pénzmaradványát (2,2 MFt, azaz kettőmillió kettőszázezer forint) az önkormányzat adja át a Dunakeszi Tankerület részére. A tankerületi igazgató jelezte, hogy a Fóti Fáy András Általános Iskolában 30 éves jubileumi jutalom kifizetése szükséges egy ott dolgozó közalkalmazott részére, amely 2012. évben volt esedékes, ezért az Önkormányzatot terheli kb. 750 ezer Forint összegben.

Amint az Önök előtt is ismert, 2013. január 1-jét követően a Fóti Népművészeti Szakközép, - Szakiskola és Gimnázium a Klebelsberg Intézményfenntartó Központhoz került mind a fenntartást, mind pedig a működtetést tekintve.

Tekintettel arra, hogy a technikai dolgozók átvétele (8fő) csak március hónapban történt meg, a januártól márciusig tartó időszak személyi és járulék terheit az önkormányzat teljesítette. (2013. január és február hónapok esetében az ESZEI, majd márciusban a Fóti GESZ költségvetése terhére.) A Fóti GESZ kimutatása alapján ez mindösszesen 4.566.471 Forint.

Fót Város Önkormányzatának Képviselő-testülete a 230/2013 (IV. 29.) KT határozatával fogadta el az intézmények pénzmaradványát. (2. sz. melléklet) A határozat értelmében a Fóti Népművészeti Szakközép,- Szakiskola és Gimnázium jóváhagyott pénzmaradványa 9.668.000 Forint. Az intézmény 2012. évi beszámolójában kimutatta, hogy ezen pénzmaradvány mely tételekből tevődik össze. A KLIK által pénzmaradvány terhére kért 2,2 MFt összeget a Népművészeti Szakközép,- Szakiskola és Gimnázium eszközbeszerzésre, és különféle épület karbantartási munkálatok elvégzésére kérte, de ez idáig nem került felhasználásra.

2013. november 13-án Eich László tankerületi igazgató személyesen is megkereste Pozderka Gábor alpolgármester urat, ahol a fentiekben részletezett pénzügyi rendezés lehetséges módjairól egyeztettek.

A KLIK részéről elfogadható lenne az a konstrukció, hogy a különbözet összegét megtérítené az önkormányzat részére. Ez alapján az önkormányzatnak nem keletkezik fizetési kötelezettsége, mivel fenti összegek a KLIK követelés terhére kerülnek rendezésre. Fót Város Önkormányzatát 1.623.521 Ft összeg illeti meg. Ennek részletszabályait szükséges megállapodásban rögzíteni.

**Határozati javaslatok**

1./ Fót Város Önkormányzat Képviselő-testülete úgy dönt, hogy a Klebelsberg Intézményfenntartó Központ Dunakeszi Tankerület részére az eddig fel nem használt 2.200 e Ft pénzmaradványt átadja.

2./ Fót Város Önkormányzat Képviselő-testülete úgy dönt, hogy a Fóti Fáy András Általános Iskola közalkalmazottjának elmaradt jubileumi jutalma személyi és járulékkiadásának fedezetét 742.950 Ft-ot a Klebelsberg Intézményfenntartó Központ Dunakeszi Tankerület részére átadja.

3./ Fót Város Önkormányzat Képviselő-testülete úgy dönt, hogy az 1-2. pontokban jóváhagyott kötelezettségek a KLIK által megtérítendő összegből kompenzálásra kerülnek és felhatalmazza alpolgármestert, hogy az 1./-3./ pontokban elfogadott szempontok alapján kössön pénzeszköz átadási megállapodást a Klebelsberg Intézményfenntartó Központ Dunakeszi Tankerületével.

4./ Fót Város Önkormányzat Képviselő-testülete úgy dönt, hogy a 2. pontban jóváhagyott kötelezettségvállalást Fót Város Önkormányzat 2013. évi költségvetési rendelete általános tartalék sora terhére biztosítja.

**Határidő: azonnal, a megállapodás aláírására a döntést követő 15 napon belül**

**Felelős: Pozderka Gábor alpolgármester**